CELEX: 32021D1208
Language: sk
Date: 2021-07-19 00:00:00
Title: Rozhodnutie Rady (EÚ) 2021/1208 z 19. júla 2021, ktorým sa mení rozhodnutie 2003/76/ES, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ

22.7.2021   
               
               
                  SK
               
               
                  Úradný vestník Európskej únie
               
               
                  L 261/54
               
            
         ROZHODNUTIE RADY (EÚ) 2021/1208
         z 19. júla 2021,
         ktorým sa mení rozhodnutie 2003/76/ES, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na Protokol (č. 37) o finančných následkoch uplynutia platnosti zmluvy o založení ESUO a o Výskumnom fonde pre uhlie a oceľ, pripojený k Zmluve o Európskej únii a k Zmluve o fungovaní Európskej únie, a najmä na jeho článok 2 prvý odsek,
         so zreteľom na návrh Európskej komisie,
         po postúpení návrhu legislatívneho aktu národným parlamentom,
         so zreteľom na súhlas Európskeho parlamentu (1),
         konajúc v súlade s mimoriadnym legislatívnym postupom,
         keďže:
         
                     (1)
                  
                  
                     Platnosť Zmluvy o založení Európskeho spoločenstva uhlia a ocele uplynula 23. júla 2002 v súlade s článkom 97 uvedenej zmluvy. Všetky aktíva a pasíva Európskeho spoločenstva uhlia a ocele (ďalej len „ESUO“) sa previedli na Úniu 24. júla 2002.
                  
               
                     (2)
                  
                  
                     V súlade s protokolom (č. 37) sa čistá hodnota aktív a pasív uvedená v súvahe ESUO z 23. júla 2002 považuje za aktíva určené na výskum v odvetviach súvisiacich s uhoľným a oceliarskym priemyslom, uvádzané ako „ESUO v likvidácii“, a po ukončení likvidácie ako „aktíva Výskumného fondu pre uhlie a oceľ“.
                  
               
                     (3)
                  
                  
                     V protokole (č. 37) sa tiež stanovuje, že príjmy z týchto aktív, uvádzané ako „Výskumný fond pre uhlie a oceľ“ (VFUO), sa využijú výlučne na výskum mimo rámcového výskumného programu v odvetviach súvisiacich s uhoľným a oceliarskym priemyslom v súlade s ustanoveniami protokolu (č. 37) a aktov prijatých na jeho základe.
                  
               
                     (4)
                  
                  
                     Rada prijala 1. februára 2003 rozhodnutie 2003/76/ES (2), ktorým sa ustanovujú pravidlá na vykonávanie protokolu (č. 37).
                  
               
                     (5)
                  
                  
                     Z dôvodu nízkych úrokových sadzieb sa príjmy pripísané na financovanie výskumných projektov v odvetviach uhlia a ocele rýchlo znižujú. Vedie to k situácii, keď sa možno nedosiahne nevyhnutný minimálny rozpočet na zorganizovanie každoročnej výzvy na predkladanie návrhov pre výskumný program VFUO (ďalej len „program“). Je nutné mať k dispozícii nevyhnutný minimálny rozpočet na zorganizovanie výzvy, aby program poskytoval zmysluplnú podporu hodnotným projektom spoločného výskumu, ktoré majú potrebný rozsah a pridanú hodnotu Únie na zlepšenie udržateľnosti, konkurencieschopnosti, zdravia, bezpečnosti a pracovných podmienok a zníženia vplyvu na životné prostredie v odvetviach súvisiacich s uhoľným a oceliarskym priemyslom.
                  
               
                     (6)
                  
                  
                     V svojom oznámení Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov o Európskej zelenej dohode sa Komisia zaviazala podporiť prelomové technológie ekologického oceliarstva, ktoré do roku 2030 povedú k procesom výroby ocele pri takmer nulových emisiách uhlíka. Na tento účel sa Komisia zaviazala preskúmať, či by sa mohla použiť časť finančných prostriedkov z ESUO v likvidácii.
                  
               
                     (7)
                  
                  
                     Vo svojom oznámení Európskemu parlamentu, Európskej rade, Rade, Európskemu hospodárskemu a sociálnemu výboru a Výboru regiónov o Investičnom pláne zelenej dohody a Mechanizme spravodlivej transformácie Komisia vyjadrila názor, že s cieľom splniť ciele Únie, považuje revíziu právnych základov VFUO za potrebnú, aby sa tak umožnilo využívanie aktív ESUO v likvidácii a po ukončení likvidácie aj aktív VFUO.
                  
               
                     (8)
                  
                  
                     Predaj časti aktív ESUO v likvidácii a po ukončení likvidácie aj aktív VFUO na účely financovania výskumných projektov v odvetviach uhlia a ocele by sa mal povoliť pod podmienkou, že by sa mali zachovať rezervy na zaručenie obmedzených zostávajúcich záväzkov vyplývajúcich z prípadných nepredvídateľných záväzkov a pod podmienkou, že primeraná časť aktív, ktoré už nie sú potrebné na zaručenie uvedených záväzkov, by sa mala naďalej investovať do vytvárania príjmov.
                  
               
                     (9)
                  
                  
                     Predaj časti aktív ESUO v likvidácii a po ukončení likvidácie aj aktív VFUO by mohol byť potrebný na to, aby sa do roku 2027 mohli VFUO poskytovať ročné alokácie vo výške 111 miliónov EUR. Alokácie sa použijú takto: 40 miliónov EUR ročne na financovanie spoločného výskumu v odvetviach uhlia a ocele a zostávajúcich 71 miliónov EUR na financovanie prelomových technológií, ktoré povedú k procesom výroby ocele pri takmer nulových emisiách uhlíka, a výskumných projektov zameraných na riadenie spravodlivej transformácie bývalých uhoľných baní alebo uhoľných baní v procese zatvárania a súvisiacej infraštruktúry v súlade s Mechanizmom spravodlivej transformácie a článkom 4 ods. 2 rozhodnutia 2003/76/ES. Možnosť predať časť aktív ESUO v likvidácii a po ukončení likvidácie aj aktív VFUO sa obmedzuje na financovanie ročných alokácií na rozpočtové roky 2021 – 2027.
                  
               
                     (10)
                  
                  
                     VFUO by sa preto mal financovať nielen z čistých príjmov z investícií, ale v prípade potreby aj z príjmov z predaja časti aktív vo VFUO do výšky sumy predpokladanej na obdobie 2021 – 2027.
                  
               
                     (11)
                  
                  
                     Ustanovenia, ktorými sa stanovuje postup prijímania viacročných finančných usmernení pre riadenie aktív, a tie ustanovenia, ktorými sa stanovuje postup prijímania viacročných technických usmernení pre tento program, by sa mali vypustiť, pretože sa na ne vzťahuje článok 2 ods. 2 protokolu (č. 37) a z toho dôvodu sú redundantné.
                  
               
                     (12)
                  
                  
                     Mal by sa zrušiť mechanizmus vyrovnania uvedený v článku 5 ods. 2 rozhodnutia 2003/76/ES, pretože ide o obsolentný nástroj.
                  
               
                     (13)
                  
                  
                     Do článku 1 rozhodnutia 2003/76/ES by sa mal vložiť nový odsek s cieľom umožniť odpísanie pohľadávok na základe zásad stanovených v článku 101 ods. 2 prvom pododseku nariadenia Európskeho parlamentu a Rady (EÚ, Euratom) 2018/1046 (3) (ďalej len „nariadenie o rozpočtových pravidlách“).
                  
               
                     (14)
                  
                  
                     Rozhodnutie 2003/76/ES by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Rozhodnutie 2003/76/ES sa mení takto:
            
                        1.
                     
                     
                        Do článku 1 sa vkladá sa tento odsek:
                        
                           „1a.   Komisia odpisuje pohľadávky, a to aj pred vyčerpaním všetkých uvedených opravných prostriedkov, v týchto prípadoch:
                           
                                       a)
                                    
                                    
                                       ak by predpokladané náklady na vymáhanie presahovali sumu, ktorá je predmetom vymáhania, a ak by odpísanie stanovenej pohľadávky nepoškodilo dobré meno Únie;
                                    
                                 
                                       b)
                                    
                                    
                                       ak nie je možné pohľadávku vymôcť z dôvodu platobnej neschopnosti dlžníka alebo akéhokoľvek iného insolvenčného konania;
                                    
                                 
                                       c)
                                    
                                    
                                       ak je vymáhanie v rozpore so zásadou proporcionality.“
                                    
                                 
                     
                  
                        2.
                     
                     
                        Článok 2 nahrádza takto:
                        
                           „Článok 2
                           
                              1.   Aktíva riadi Komisia tak, aby bolo možné zachovať ročné alokácie pre Výskumný fond pre uhlie a oceľ vo výške 111 miliónov EUR do roku 2027 na financovanie výskumu v odvetviach súvisiacich s uhoľným a oceliarskym priemyslom, najmä 40 miliónov EUR na financovanie spoločného výskumu v uvedených odvetviach a 71 miliónov EUR na financovanie výskumu prelomových technológií, ktoré povedú k procesom výroby ocele pri takmer nulových emisiách uhlíka, a na financovanie výskumných projektov zameraných na riadenie spravodlivej transformácie bývalých uhoľných baní alebo uhoľných baní v procese zatvárania a súvisiacej infraštruktúry v súlade s Mechanizmom spravodlivej transformácie a článkom 4 ods. 2 Po roku 2027 Komisia riadi aktíva tak, aby zabezpečila ich dlhodobú návratnosť. Aktíva sa investujú s cieľom zachovať a pokiaľ možno zvýšiť ich hodnotu.
                           
                           
                              2.   Ročné alokácie vo výške 111 miliónov EUR pozostávajú z čistých príjmov z investícií a, ak sú tieto príjmy nedostatočné, z predaja časti aktív ESUO v likvidácii a po ukončení likvidácie aj aktív Výskumného fondu pre uhlie a oceľ.“
                           
                        
                     
                  
                        3.
                     
                     
                        Článok 3 sa nahrádza takto:
                        
                           „Článok 3
                           
                              1.   Každý rok bude zostavený výkaz ziskov a strát, súvaha a finančná správa, ktoré budú prezentovať, samostatne od ostatných finančných operácií Únie, likvidačné operácie uvedené v článku 1 a investičné transakcie a operácie riadenia aktív podľa článku 2.
                              Tieto finančné výkazy budú pripojené k finančným výkazom, ktoré Komisia každý rok zostavuje podľa článku 318 ZFEÚ a podľa nariadenia Európskeho parlamentu a Rady (EÚ, Euratom) 2018/1046 (*1) (ďalej len „nariadenie o rozpočtových pravidlách“).
                           
                           
                              2.   Na operácie uvedené v odseku 1 sa uplatňujú právomoci Európskeho parlamentu, Rady a Dvora audítorov týkajúce sa kontroly a absolutória uvedené v Zmluve o fungovaní Európskej únie a v nariadení o rozpočtových pravidlách.
                           
                        
                        
                           (*1)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).“"
                        
                     
                  
                        4.
                     
                     
                        Článok 4 sa mení takto:
                        
                                    a)
                                 
                                 
                                    odsek 1 sa nahrádza takto:
                                    
                                       „1.   Čisté príjmy z investícií podľa článku 2 a príjmy z predaja časti aktív predstavujú príjmy v rámci všeobecného rozpočtu Únie. Tieto príjmy budú vyhradené na špecifický účel, menovite na financovanie výskumných projektov v odvetviach súvisiacich s uhoľným a oceliarskym priemyslom, na ktoré sa nevzťahuje rámcový výskumný program. Budú tvoriť Výskumný fond pre uhlie a oceľ a budú riadené Komisiou.“;
                                    
                                 
                              
                                    b)
                                 
                                 
                                    odsek 3 sa vypúšťa.
                                 
                              
                  
                        5.
                     
                     
                        V článku 5 sa vypúšťa odsek 2
                     
                  
                        6.
                     
                     
                        Príloha sa vypúšťa.
                     
                  
         
            Článok 2
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Článok 3
            Toto rozhodnutie je určené členským štátom.
         
         
            V Bruseli 19. júla 2021
            
               
                  Za Radu
               
               
                  predseda
               
               J. PODGORŠEK
            
         
         
            (1)  Súhlas zo 7. júla 2021 (zatiaľ neuverejnený v úradnom vestníku).
         
            (2)  Rozhodnutie Rady 2003/76/ES z 1. februára 2003, ktorým sa ustanovujú opatrenia potrebné na vykonávanie protokolu tvoriaceho prílohu k Zmluve o založení Európskeho spoločenstva o finančných dôsledkoch ukončenia platnosti Zmluvy o ESUO a o Výskumnom fonde uhlia a ocele (Ú. v. EÚ L 29, 5.2.2003, s. 22).
         
            (3)  Nariadenie Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012 (Ú. v. EÚ L 193, 30.7.2018, s. 1).